Suomen UNIX-käyttäjäin yhdistys FUUG ry. Mikä FUUG on? Lyhyesti FUUG on suomalaisten UNIX-/POSIX-järjestelmiä käyttä­vien yksityishenkilöiden ja organisaatioiden yhdistys. Pyrkimyksenä on toimia jäsenistön keskustelufoorumina erilaisten UNIX-/POSIX-järjestelmiin liittyvissä teemoissa. FUUG pyrkii olemaan myös puolu­eeton kanava jäsenistön yhteistoiminnalle sitoutumatta mihinkään tiettyyn UNIX-/POSIX-järjestelmien variaatioon ja suosimatta mitään alan firmaa tai tiettyä käyttöjärjestelmäjakelua. Vuonna 2004 FUUGin kirjaamisesta PRH:n yhdistysrekisteriin on kulunut jo 20 vuotta, eikä FUUGin missiolle ole loppua näkyvissä. Jäsenistöä vaivaavat ongelmat toki ovat muuttaneet vuosien varrella muotoaan, mutta keskinäisen kommunikaation ja yhteistoiminnan foorumille on pysyvä tarve. FUUGin arvot Avoimuus = avoimet standardit sekä ohjelmointirajapinnoissa että käyttöliittymissä Siirrettävyys = kerran yhdelle käyttöjärjestelmän variaatiolle tehty ohjelma on joko sellaisenaan tai enintään kohtuullisella vaivalla sovitettavissa vaihtoehtoiseen ympäristöön. Turvallisuus = jos jokin käyttöjärjestelmän variaatio on tavalla tai toisella altis vahingonteolle, jokin toinen variaatio ei välttämättä kärsi samasta vaivasta.
Kilpailu myös lisää eri käyttöjärjestelmäjakeluiden ylläpitäjien motiivia pitää oma versionsa mahdollisimman puhtaana kaikista turvallisuusongelmista.
Lisäksi samat turvallisuutta parantavat työkalut ja ohjelmistot ovat yleensä saatavilla liki kaikkiin UNIX-henkisiin järjestelmiin. Tehokkuus = jos jokin käyttöjärjestelmä on esim. levyjen, verkon tai prosessien vuoronnuksen hallinnassa hidas, vaikka kyseinen ominaisuus olisi jonkin sovelluksen kannalta erityisen tärkeä, on tarjolla vaihtoehtoisia käyttöjärjestelmäversioita.
Kilpailu eri käyttöjärjestelmäjakeluiden välillä johtaa myös siihen, että ennemmin tai myöhemmin kaikkien on tehostettava omia käyttöjärjestelmäversioitaan kaikilla samoilla sektoreilla kuin kilpailijatkin. Yksityisyyden suoja = kyseessä on tavallaan eräs turvallisuuden osa, mutta tähtäin ei ole enää vain järjestelmän suojaamisessa vaan yksittäisen käyttäjän suojaamisessa. Käytettävyys = voidaan mieltää käyttäjäystävällisyydeksi ja intuitiivisuudeksi laajalla spektrillä.
Yhtäältä tämä voidaan tulkita siten, että ympäristössä välineitä on saatavissa melkein mihin hyvänsä tarkoitukseen. Toisaalta tällä voi tarkoittaa ohjelmistojen lokalisointia. Myös käyttöliittymien rakenne ja intuitiivisuus on ratkaisevan tärkeä osa käytettävyyttä. Ideoiden jakaminen jäsenistön kesken.
Kun joku keksii hyvän idean, pääsee sitä sparraamaan muiden mahdollisesti saman tyyppistä ratkaisua kaipaavan tai kehittävän henkilön kanssa, ja muutkin voivat hyötyä, mikäli idea osoittautuu hyväksi. FUUGin jäsenet FUUGin organisaatiojäsenet ovat pääosin organisaatioita, jotka ovat UNIX-/POSIX-henkisten järjestelmien aktiivisia käyttäjiä, ja joilla on henkilökunnassaan useampia ihmisiä, jotka voivat hyötyä FUUGin kaltaisesta foorumista.
Henkilöjäsenet ovat hyvinkin erilaisin tavoin UNIXiin sitoutuneita. Osa käyttää UNIX-tyylisiä järjestelmiä vain työssään. Osa on täysin ehdottomia UNIXin ”saarnamiehiä”, jotka eivät missään olosuhteissa koskisi yhden toimittajan suljettuun ympäristöön. Osa on vain täysin hallinnollisessa tai taloudellisessa mielessä kiinnostuneita UNIX-järjestelmien tarjoamista eduista. Osa on tietotekniikan opiskelijoita. Osa on tietotekniikan harrastajia laajemmalla spektrillä.
Tyypillisimmillään FUUGin jäsen edustaa samanaikaisesti useampia näistä luonnehdinnoista. Ikäjakaumaltaan FUUG on suhteellisen keski-ikäistä väkeä, jotka vielä usein työskentelevät UNIX-tyylisiä järjestelmiä käyttävissä organisaatioissa tai jopa käyttävät niitä itse työkseen. (Tämä toki on odotettavissakin jo 20v ikään ehtineessä yhdistyksessä, missä useat nykyiset jäsenet ovat olleet mukana aivan alkuvuosista alkaen.) Toisaalta nimenomaan tietotekniikan harrastajiin ja opiskelijoihin lukeutuvassa joukossa on enemmistö nuoria, jotka eivät vain vielä ole ehtineet kehittää mielenkiintoaan alaa kohtaan työksi asti. FUUGin toiminta FUUGin käytännön toiminta muodostuu pääasiassa seuraavista eri toimintamuodoista: Avoimet vapaamuotoiset keskustelutilaisuudet Teemaillat pääosin ”guru is in” -hengessä Kirjalliset kannanotot yhteiskunnallisiin asioihin, kuten IT-alaan vaikuttavaan lainsäädäntötyöhön Seminaaritilaisuudet Konferenssit (näkyvimpänä NordU), joita järjestetään yhteistyössä muiden IT-alan yhdistysten kanssa Etuja FUUGin jäsenyydestä FUUGin jäsenet pääsevät jäsenalennuksella FUUGin ja useiden sisaryhdistysten järjestämiin maksullisiin tilaisuuksiin kuten konferensseihin. Jäsenet saavat neljä kertaa vuodessa lyhyen kirjallisen jäsentiedotteen, missä tiedotetaan tulevasta toiminnasta ja tulevista tapahtumista. Jäsenet pääsevät rekisteröimään itsensä FUUGin postituslistoille. Lisäksi FUUGin jäsenenä on helpompi löytää muita UNIXin käyttäjiä, joiden kanssa voi sparrata omia ideoitaan. Jäseneksi liittyminen FUUGin jäseneksi voi liittyä ilmoittamalla omat yhteystietonsa ja halukkuutensa jäsenyyteen kohdassa ”FUUGin yhteystiedot” mainittuun osoitteeseen.
Sihteeri toimittaa uudelle jäsenelle jäsenmaksun pankkisiirtolomakkeen. Kun jäsenmaksu on maksettu, astuu jäsenyys voimaan. FUUGin yhteystiedot Suomen UNIX-käyttäjäin yhdistys FUUG ry.
PL 573
FIN-00101 HELSINKI
Email:	fuug@fuug.fi (juoksevat asiat)
fuug-hallitus@fuug.fi (hallitus)

Jukka Ukkonen

2004-09-12T14:44:46